༷་བ༷ཅུ་རྩ༷་གཉིས༷་སོ༵། །འདིར་ཀུན་མཁྱེན་དམ་པ་རིན་པོ་ཆེའི་ཕྱག་མཆན་གྱི་མཇུག་ཏུ།
མདའ་གླན་ཡང་ཁྱེད་དམ་པའི་རྗེ་གསུམ་གྱི། ཕྱག་དཔེ་འགྲེལ་ཆེན་ཀུན་དོན་ལ། །ལྷ་རྗེ་ཟུར་གྱིས་ནན་
ཆགས་བྱས། །གོང་བུ་བ་དག་ཤངས་པ་ལ། །ཕྱིས་ནི་ཡང་དག་ཞུས་པའོ། །རྗེས་སུ་ལྷ་རྗེ་རྣམ་གཉིས་
ལ། །བདེ་གཤེགས་ཀྱིས་ཞུས་དམ་པ་ལ། །ལྡོམ་པོ་བདག་གིས་ཞུས་པའོ། །ཞེས་གསུངས་པས།
གསང་བདག་ཆེན་པོ་སྒྲོ་ཕུག་པས་སྔོན་དུ་མདའ་གླན་ཡང་ཁྱེད་གསུམ་ལ་གསན་པ་ནན་ཆགས་སུ་བྱས་
པ་ནི་གཙོ་བོར་འགྲེལ་ཆེན་མུན་པའི་གོ་ཆའི་ལུགས་ཡིན་ལ། ཕྱིས་སུ་གོང་བུ་བ་དང་ཤངས་པ་ལས་
གསན་པ་ནི་གཙོ་བོར་ལུང་བསྟན་སྐོར་གྱི་ལུགས་ཡིན་ནོ། །དེ་རྗེས་ལྷ་རྗེ་སྨར་དང་གཙང་པ་རྣམ་གཉིས་
ལ་ཀུན་མཁྱེན་དམ་པ་བདེ་གཤེགས་ཀྱིས་ཞུས་ཤིང་། ཆོས་རྗེ་དམ་པ་རིན་པོ་ཆེ་ལ་གཙང་སྟོན་རྡོ་རྗེ་
རྒྱལ་མཚན་གྱིས་ཞུས་པར་གསུངས་པའོ། །སྐྱབས་རྗེ་རྒྱལ་ཚབ་རིན་པོ་ཆེའི་ཞལ་
ནས། སྔོན་སྨོན་ཐུགས་བསྐྱེད་སྐྱ་རེངས་ཁ་ལོ་ཡིས། །ཉེར་དྲངས་ངེས་གསང་བསྟན་མཆོག་
མཁའ་དབྱིངས་སུ། །ལེགས་བཤད་འདོད་རྒུའི་སྣང་བ་འབུམ་འཇོ་བས། །ཆོས་ཀྱི་རྒྱ་མཚོ་ཉིན་མོར་
བྱེད་གང་རྒྱལ། །ཞེས་བསྔགས་པ་ལྟར་པཎ་ཆེན་སི་ཏུ་རིན་པོ་ཆེས་དྭགས་ལྷ་སྒམ་པོའི་ཕྱག་དཔེ་མཆན་
ཅན་གདན་དྲངས་པའི་གཤམ་དུ། ལྷ་རྗེ་སྒྲོ་ཕུག་པ་མདའ་ཚ་ཧོར་པོའི་མཆན་འབྲིང་པོ་ལ་མདའ་
གླན་ཡང་ཁྱེད་གསུམ་གྱི་གསུང་སྒྲོས་ཀྱིས་ཞབས་ཏོག་བག་ཙམ་བྱས་ཏེ། གྲུ་གུའི་བནྡེ་དབུས་
པ་ཇོ་འབུམ་གྱིས་བལྟས་པས་ཆོག་པར་ནན་ཏན་བགྱིས་པ་ལགས་སོ། །འགྲོ་དོན་དུ་གྱུར་ཅིག །ཅེས་
གསུངས་སོ། །ཡང་དཔེ་རྙིང་མཆན་མ་གཅིག་གདན་དྲངས་པའི་མཇུག་ཏུ། མདོ་ཆེན་པོའི་འགྲེལ་པའི་
བྱེ་བྲག་བཞི་ལས་མཁས་པ་ཆེན་པོ་སྠི་ར་མ་ཏིའི་ལུགས་ལྟར་འགར་སྟོན་བཟང་པོ་ལས་རོང་ཟོམ་པཎྜི་
ཏས་གསན་ཞིང་དེ་ལས་རུ་ཡོང་རིན་ཆེན་འབར་གྱིས་ཞུས་པ་ལ་བདག་འདྲ་འབྲོམ་སྟོན་འཐེང་པོས་ཞུས་
ཏེ་ཕྱག་དཔེ་མཆན་བཅས་གསར་དུ་བཞེངས་པར་གསུངས་སོ། །དེ་ལ་སོགས་པ་ཕྱག་དཔེ་རྙིང་པ་མཆན་
ཅན་བཞི་སྟེ་མཆན་འགྲེལ་ལྔ་དང་། གཙང་དང་འཇང་ཡུལ་ནས་མདོ་འགྲེལ་མུན་པའི་གོ་ཆ་སྤྱན་དྲངས་

པ་དང་། གཞན་ཡང་ཀུན་མཁྱེན་དམ་པ་རིན་པོ་ཆེའི་མདོ་ཡི་ཁོག་དབུབ་བཀའ་འགྲེལ། སྐུ་བཞིའི་
གླེང་འགྲེལ་དང་བསྡུས་དོན་རྣམས་སྤྱན་དྲངས་པ་ལས། བདག་གིས་བཀའ་འགྲེལ་མུན་པའི་གོ་ཆ་དང་
ཕྱག་མཆན་རྣམས་ཀྱིས་གཞི་བྱས། ཆོས་རྗེའི་བསྡུས་དོན་ལྟར་དཀའ་འགྲེལ་ཡང་སྐབས་སུ་ལེགས་
པར་སྦྱར་ནས་ཚད་མའི་ལུང་གིས་བརྒྱན་ཏེ་རང་བཟོ་མེད་པར་ཡིད་ཆེས་ངེས་པའི་གདེང་དང་ལྡན་པར་
བྲིས་པ་ཁོ་ན་ཡིན་ནོ། །འདིར་སྨྲས་པ། རྣམ་འདྲེན་ཤཱཀྱའི་ཏོག་དང་གསང་བའི་བདག་པོ་རྡོ་རྗེ་འཛིན་
པའི་རྒྱལ། །ཡང་སྤྲུལ་དཔའ་བོ་དགའ་རབ་རྡོ་རྗེ་ཐེག་མཆོག་བསྟན་པའི་ཤིང་རྟ་ཆེ། །མཁྱེན་
གཏེར་ཐུགས་རྗེའི་དབང་ཕྱུག་དམ་པ་རིགས་བདག་བསྟན་འགྲོའི་དཔལ་མགོན་མཆོག །བཀའ་དྲིན་
གཞལ་མེད་སྐྱབས་གནས་གང་ལ་མི་ཕྱེད་དད་པས་སླར་བཏུད་ཏེ། །སྐུ་བཞིའི་ཁྱབ་བདག་ལྷུན་
རྫོགས་དག་པའི་ངོ་བོ་ཡེ་ཤེས་སྒྱུ་འཕྲུལ་སྤྲོ་བའི་དཔྱིད། །ཆོས་ཉིད་དབྱིངས་སུ་གཅིག་དང་ཐ་དད་མེད་
བཞིན་མཛད་པའི་རོལ་མོ་འབྱམས་ཀླས་པར། །ཀུན་ནས་འགྱེད་པའི་མངོན་རྫོགས་རིག་པའི་སྟོན་པ་
རྨད་བྱུང་ཆེ་བའི་སྙིང་པོ་ཅན། །གཞི་རྩ་ཀུན་གྲོལ་རང་བྱུང་དོན་གྱི་འདྲེན་པ་ངང་གི་ཐིག་ལེར་ཆེས་བཀྲ་
བའི། །ཕྱོགས་དུས་རྒྱལ་བའི་ཡེ་ཤེས་བདག་ཉིད་མངའ་དབང་ཡོངས་རྫོགས་མགོན་
པོ་དེས། །ཆོས་དབྱིངས་རབ་འབྱམས་ཞིང་རྣམས་ཀུན་ཏུ་སྒྲོན་མ་བཀོད་པའི་དཀྱིལ་འཁོར་ན། །རྒྱལ་
ཚབ་སྐྱེས་བུའི་རྣམ་འཕྲུལ་དུ་མས་རྒྱུན་དང་གནས་སྐབས་བཅུ་གཉིས་སུ། །གསང་སྔགས་ཀུན་གྱི་དེ་
ཉིད་བགྲོད་ནས་གཏན་ལ་ངེས་པར་དབབ་པའི་ཚུལ། །སྐུ་བཞིའི་སྟོན་པ་གདུལ་བྱའི་སྣོད་བཞིར་མཚོན་
པའི་ཚིག་བཞིས་བསྟན་པ་གང་། །རྒྱུད་ཀྱི་རྒྱལ་པོ་ལུང་གི་སྤྱི་འགྲེལ་མན་ངག་ཀུན་གྱི་རྩ་བ་
མཆོག །བསྟན་པའི་འབྱུང་གནས་ཆོས་ཀྱི་མེ་ལོང་དོན་གྱི་མཇུག་སྡུད་ཐེག་པའི་རྩེ། །ཆེ་བ་བདུན་
ལྡན་སངས་རྒྱས་ཀུན་གྱི་དགོངས་པ་འདུས་པའི་མདོ་ཆེན་པོ། །རིག་འཛིན་ཀླུ་དབང་འབུམ་གྱི་གཙུག་
རྒྱན་སྙན་བརྒྱུད་དམ་པའི་དེད་དཔོན་གྱིས། །ཉེར་བླངས་སྐལ་ལྡན་དབུལ་བ་སེལ་སླད་གསང་བའི་
མཛོད་དུ་རྒྱས་བཏབ་པ། །རྣམ་པར་འབྱེད་པའི་བློ་གྲོས་ལྡེའུ་མིག་རྡོ་རྗེ་རྣོན་པོས་བྱིན་པ་ལས། །སངས་
རྒྱས་ཡེ་ཤེས་ཉིན་བྱེད་ཤར་བས་གངས་ཅན་མུན་པའི་གོ་སྐབས་འཕྲོག །དཔལ་མཆོག་དེ་དང་དཔལ་
གཞན་གྱིས་བརྒྱན་བརྟན་པའི་འཁོར་ལོ་ཟུར་ཕུད་ཅན། །ཀུན་མཁྱེན་བླ་མ་ཤེས་རབ་སེང་གེས་ཕུལ་
བྱུང་བཀའ་ཡི་སྒྲོམ་ཆེན་པོས། །ལེགས་པར་བཤད་པའི་སྒོ་མང་ཕྱེས་ཏེ་བོད་ཆེན་ལྗོངས་ཀྱི་འཛིན་མའི་
གཞིར། །འཆད་ཉན་སྤྲིན་གྱི་སྣང་བས་ཁྱབ་ཅིང་ཀུན་ནས་ཡོངས་སུ་རྒྱས་པར་བྱས། །འོན་ཀྱང་དུས་

མཐའི་རླུང་ཤུགས་བདོ་བས་ཆུ་ལྷའི་འཕང་པར་སྤྱན་དྲངས་ཤིང་། །བཤད་སྒྲུབ་འོད་སྣང་ཡོངས་སུ་
བསྡུས་ནས་རིང་ཞིག་ལོན་པ་དེ་ལྟ་ནའང་། །ཆོས་ཀྱི་རྒྱ་མཚོ་བསྲུབས་པའི་ཐུགས་བསྐྱེད་རི་ལྟར་བརྟན་
པའི་ཕྲིན་ལས་ཀྱིས། །སླར་ཡང་འགྲེལ་ཆེན་པདྨོའི་གཉེན་འདི་ལས་འཕྲོའི་མཁའ་ལ་གསལ་བར་
གྱུར། །དེ་ཚེ་མཚུངས་མེད་དམ་པའི་མགོན་རྣམས་ཀྱིས། །འདི་དོན་འགྲེལ་པས་གསལ་བར་གྱིས་ཤིག་
ཅེས། །བཀའ་ལུང་ཀུན་གསལ་ནོར་བུའི་འོད་ཀྱི་ཟེར། །བདག་བློ་དད་པའི་གེ་སར་ལ་ཕོག་
པས། །ཐེག་མཆོག་རྒྱལ་པོ་ལུང་ཆེན་གསང་བའི་ཁང་བཟང་ཡངས་པར་རིགས་ལྡན་བློ་ཡི་སྨིན་ལེགས་
མ། །ལུང་དང་བརྒྱུད་པའི་གསུང་སྒྲོས་མང་པོས་རྒྱན་གྱིས་ཉེར་སྤྲས་ལྷག་བསམ་ཟུར་མིག་གཡོ་
བཞིན་དུ། །དཀྱིལ་འཁོར་རྣམ་གསུམ་མ་འདྲེས་རྫོགས་པས་རིགས་པའི་རྒྱུད་མང་རྣམ་དཔྱོད་སོར་མོས་
བསྣུན་ནས་ཀྱང་། །དཔལ་ལྡན་མདོ་ཡི་རྣམ་བཤད་གསལ་བར་མགྲིན་པའི་གླུ་དབྱངས་སྙན་
པ་འདི་ཀོ་དེང་འདིར་སྤེལ། །ཚུལ་འདི་མདོ་སྔགས་བསྟན་པའི་ཡང་བཅུད་དེ། །ལེགས་པར་རྟོགས་ན་
རྩོལ་བཅས་ཐེག་པའི་ཏོག །ལུང་ཆེན་གསང་བའི་དགོངས་པ་མཐར་ཐུག་སྟེ། །བློ་གྲོས་ནམ་མཁའི་
མཐའ་ལྟར་དཔག་པར་དཀའ། །དེ་ཕྱིར་དོན་འདིར་མ་འདྲེས་ཡོངས་རྫོགས་པའི། །ངེས་པ་རྙེད་ཚེ་
མཆོག་ཏུ་གསང་བ་ཡི། །འོད་གསལ་རྡོ་རྗེ་སྙིང་པོའི་སྒོར་ཞུགས་ཏེ། །ཟབ་མོའི་དགོངས་པར་ཚད་མའི་
མིག་སྒྲུབས་མཛོད། །བློ་གསལ་བློ་ཡི་བློ་གྲོས་རྒྱས་པ་ན། །ཆོས་དང་ཆོས་མཆོག་ཆོས་ཀྱི་བཅུད་
ལ་དབང་། །དེ་བས་དེ་བཞིན་དེ་གནད་ངེས་རྣམས་ཀྱིས། །ལེགས་གསུང་ལེགས་བཤད་ལེགས་རྒུའི་
མཛོད་འདི་ལོངས། །འདི་ལ་རང་བཟོའི་དྲི་མ་མ་མཆིས་ཏེ། །རྒྱལ་བའི་སྤྱོད་ཡུལ་དཔགས་དཀའི་
གནས་ཡིན་ཕྱིར། །བྱིས་པའི་བློ་ཅན་བདག་འདྲས་སྨོས་ཅི་ཚལ། །དེས་ན་ནོངས་པར་གྱུར་གང་མཐོལ་
ཞིང་འཆགས། །གསང་ཆེན་རྒྱུད་ལུང་རྒྱ་མཚོའི་ཡང་སྙིང་དགོངས་པ་ཀུན་འདུས་ཡིད་བཞིན་
ནོར། །ཟབ་མོའི་ལུང་གི་སྣང་བ་ལ་བརྟེན་དངོས་སྟོབས་རིགས་པའི་འཕྲུལ་ཐབས་ཀྱིས། །ལེགས་པར་
དྲངས་ནས་མ་འདྲེས་གསལ་བའི་རྒྱལ་མཚན་རྩེ་མོར་ཡོངས་མཆོད་འདིས། །བློ་ལྡན་ཡོད་ན་
ཟབ་དོན་འདོད་རྒུའི་གྲུ་ཆར་འབེབས་ཤིང་སྙོམས་པར་འགྱེད། །ལེགས་བྱས་དགེ་བ་སྟོན་ཀའི་ཟླ་འདྲ་དྲི་
མེད་དེས། །མཁའ་ཁྱབ་འགྲོ་ཀུན་ལམ་མཆོག་སྣང་བས་ཡོངས་གྲོལ་ནས། །འབད་རྩོལ་མེད་པར་རྩལ་
ཆེན་རྫོགས་པའི་སར་སྨིན་ཏེ། །སྒྲོལ་བྱེད་རྒྱལ་པོ་ཐུགས་རྗེའི་མཆོག་གི་གནས་ཐོབ་ཤོག །ཁྱད་
པར་དུ་ཡང་ཟབ་གསང་ཆོས་ཀྱི་བཅུད་མཆོག་འདིར། །ལེགས་པར་ཞུགས་ནས་ཐོས་བསམ་སྒོམ་གསུམ་

ལ་བརྟེན་ཏེ། །འཆད་རྩོམ་ཉན་པའི་རྣམ་ཐར་བཟང་པོར་ངེས་གྱུར་ཀུན། །འགལ་རྐྱེན་མེད་པར་ལེགས་
ཚོགས་མཐའ་དག་འཕེལ་གྱུར་ཅིག །བདག་ཀྱང་དེང་ནས་རྫོགས་པ་སྤྱིར་ཆིབས་ཀུན་འདུས་ཤིང་
དགོངས་ཀློང་དག་པའི་མཁའ་དབྱིངས་ལ། །རང་དབང་བསྒྱུར་ཏེ་གང་ལ་གང་འདུལ་ཐབས་སྤྲིན་རོལ་
པས་ཟབ་རྒྱའི་ཆོས་ཚུལ་ཐམས་ཅད་ལ། །རྨོངས་པ་མེད་པར་བསྟན་པའི་ཡང་སྙིང་མདོ་སྒྱུ་སེམས་
གསུམ་འོད་གསལ་སྙིང་པོའི་ཐེག་མཆོག་བཅས། །ཀུན་ནས་ཀུན་ཏུ་གསལ་བར་འགྲེལ་ཞིང་
རབ་འབྱམས་ཞིང་དུ་ཡོངས་སུ་འགྲོ་བའི་དཔལ་ཐོབ་ཤོག །གདོད་ནས་རྣམ་དག་རྒྱལ་
བའི་ཡེ་ཤེས་འདུས་མ་བྱས་པའི་ཆོས་སྐུ་དང་། །འགྲོ་བའི་རང་བཞིན་སེམས་ཀྱི་དཀྱིལ་འཁོར་ངོ་བོ་ཉིད་
ཀྱི་འོད་གསལ་བ། །གཉིས་སུ་མ་དམིགས་དབྱེ་བ་བྱར་མེད་སོ་སོ་མ་ཡིན་འདུས་མ་ཡིན། །བདེན་
པ་དེས་ཀྱང་ཡེ་སངས་རྒྱས་པའི་གནས་ལུགས་རྟོགས་པའི་ཤིས་པ་སྩོལ། །རྒྱུད་ཀྱི་སྟོན་པ་སྐུ་ལྔའི་རྒྱལ་
བ་རྒྱལ་ཚབ་འཆད་པའི་སྐྱེས་བུའི་བཀའ། །གསང་ཆེན་ལུང་གི་བསྟན་པའི་མཛོད་ཁང་ཁྱད་པར་བདུན་
ལྡན་འདུས་པ་མདོ། །གང་གི་དགོངས་དོན་ཇི་བཞིན་རྟོགས་ནས་གསལ་མཛད་དམ་པའི་རིགས་
ཅན་སོགས། །མཆོག་གསུམ་རིན་ཆེན་འོད་ཀྱི་སྣང་བས་དགེ་ལེགས་རྒྱས་པའི་བཀྲ་ཤིས་སྩོལ། །ཉིན་
མོར་བཀྲ་ཤིས་མཚན་ཡང་བཀྲ་ཤིས་ཉིན་མཚན་ཀུན་ཏུ་དགེ་ལེགས་ཀྱི། །བཀྲ་ཤིས་འཕེལ་བས་དུས་
རྣམས་རྟག་ཏུ་མཆོག་གནས་དམ་པའི་དཔལ་གསུམ་གྱིས། །བཀྲ་ཤིང་བཟང་པོས་ཕྱོགས་ཀུན་ཡོངས་
ཁྱབ་ཐེག་ཆེན་ལུང་དོན་རབ་གསལ་ཏེ། །ཟབ་མོ་གསང་བའི་ཆོས་མཛོད་རྒྱས་ནས་མི་ནུབ་འཕེལ་བའི་
བཀྲ་ཤིས་ཤོག །ཅེས་དཔལ་གྱི་མདོ་དགོངས་པ་འདུས་པའི་འགྲེལ་པ་རྣལ་འབྱོར་ཉི་མ་གསལ་བར་
བྱེད་པའི་གཟི་ལྡན་འཆར་ཁའི་འོད་སྣང་རིག་འཛིན་བརྒྱུད་པའི་ཞལ་ལུང་ཞེས་བྱ་བ་འདི་ཉིད། སྐྱབས་
རྗེ་འཁོར་ལོའི་མགོན་པོ་བཀའ་དྲིན་མཚུངས་མེད་ཐུབ་བསྟན་དུལ་བའི་སྡེ་རྡོ་རྗེ་ལེགས་བཤད་རྩལ་
གྱིས་སྔ་མོ་ཞིག་ནས་བཀའ་སྩལ་སྤྱི་བོར་སོན་པ་བཞིན། རྗེས་སུ་མཆོག་སྤྲུལ་ཕྱག་ཚ་རིན་པོ་ཆེ་ནས་ཆ་
རྐྱེན་སྦྱར་བའི་ཞལ་བཞེས་དང་བཅས་པས་བསྐུལ་ཚེ་མཁན་ཆེན་རིན་པོ་ཆེའི་ཞལ་ནས་སླར་ཡང་ངེས་
པར་བྲི་དགོས་ཞེས་ཕེབས་པ་ལྟར། རིགས་བདག་འཇམ་དབྱངས་མཁྱེན་བརྩེ་རིན་པོ་ཆེ་ཆོས་ཀྱི་བློ་
གྲོས་དང་། འཇམ་མགོན་ཀོང་སྤྲུལ་རིན་པོ་ཆེ་གཞན་ཕན་བཟང་པོ་རྣམས་ཀྱིའང་གྱ་ནོམ་པའི་སྐྱེས་དང་
བཅས་ཏེ་བསྐུལ་བའི་བཀའ་ལུང་གཙུག་གི་རྒྱན་དུ་བཅིང་ཞིང་། གྲུབ་དབང་ཐམས་ཅད་མཁྱེན་པའི་
ཞལ་ནས་ཀྱང་བཀའི་གནང་བ་དངོས་སུ་ཐོབ་པས་ཤིན་ཏུ་བྲི་འདུན་ཡིད་ལ་བཅག་ཀྱང་། བར་

སྐབས་སུ་མཐུན་རྐྱེན་དཀོན་པར་མཐོང་ནས་འཇོག་པར་སེམས་པའི་ཚེ། སྐྱབས་རྗེ་སི་ཏུ་རིན་པོ་
ཆེའི་ཡང་སྲིད་བྱམས་ཆེན་ཆོས་ཀྱི་ཉི་མ་དཔལ་བཟང་པོ་གང་གི་མཁྱེན་པའི་ཐུགས་ཀྱི་རྗེས་སུ་དགོངས་
ཏེ་མཐུན་རྐྱེན་གནང་བའི་ཞལ་བཞེས་དང་ཆབས་ཅིག་བྲི་གཞིའི་ཤོག་བུ་ལྡེབ་བདུན་ཅུའི་ནང་ཙམ་དང་
བཅས་པར་བཀའ་ཡིས་བསྐུལ་བ་ནན་ཟབ་སླར་གནང་མཛད་པ་བཞིན། དཔལ་ཡུལ་གྲུབ་དབང་པདྨ་
ནོར་བུའི་ཡང་སྲིད་འཇིགས་མེད་ཐུབ་བསྟན་བཤད་སྒྲུབ་ཆོས་ཀྱི་སྒྲ་དབྱངས་དང་། སྐུ་ཆེན་རིན་པོ་ཆེ་
རིག་པ་འཛིན་པ་དཔལ་ཆེན་ཆེ་མཆོག་དྲག་པོ་རྩལ། སྐྱབས་རྗེ་འབྲུག་པ་རིན་པོ་ཆེའི་རིགས་སྲས་དམ་
པ་འགྱུར་མེད་རྡོ་རྗེ་རྣམས་ཀྱིས་དངོས་རྫས་དང་བཅས་ཏེ་བཀའི་གནང་བསྐུལ་སྩལ་ཞིང་། མཆོག་
སྤྲུལ་བློ་གྲོས་བཤད་སྒྲུབ་ཉི་མ་དང་། མཁན་སྤྲུལ་བྱང་ཆུབ་རྡོ་རྗེ་ཟུང་ནས་དངོས་པོའི་སྐྱེས་དང་བཅས་
པས་བསྐུལ་བ་ནན་ཏན་མཛད་པ་དང་། ཆོས་ཀྱི་མཆེད་པོ་མཁན་ཆེན་པདྨ་རབ་
རྒྱས་དང་། འཇམ་དཔལ་རྒྱ་མཚོ་རྣམ་གཉིས། བྱང་རེབ་ཀོང་ནས་ཨ་ལགས་རྫོང་སྔོན་གྱི་སྤྲུལ་སྐུ་ཀུན་
མཁྱེན་ངག་དབང་བློ་བཟང་སོགས་དམ་པ་དུ་མས་ཡང་ཡང་བསྐུལ་བ་ལ་བརྟེན་ནས། སྐྱབས་མཆོག་
པཎ་གྲུབ་རྣམ་གཉིས་ཀྱི་ཞབས་རྡུལ་ལ་སྤྱི་བོས་རེག་པའི་བཙུན་གཟུགས་ཐུབ་བསྟན་མཁྱེན་བརྩེ་བློ་
གྲོས་ཐིག་ལེ་རྫོགས་པ་རྩལ་ཞེས་འབོད་པའི་སྤྲང་འཁྱམས་འོན་པ་རོལ་མོ་མཁན་གྱི་བརྟུལ་ཞུགས་
ཅན་དེས་འོག་མིན་ཆེན་པོ་དཔལ་ཀཿཐོག་གི་ཡང་དབེན་གསེར་ཁང་རི་ཁྲོད་ཕྲིན་ལས་ཀུན་ཁྱབ་
གླིང་དུ་དབུ་བརྩམས་ནས་བླ་མའི་གདན་ས་ལྗོན་པ་ལུང་གི་དབེན་ཁྲོད་ཁུ་བྱུག་རོལ་པའི་ལྗོངས་ཞེས་
གྲགས་པའི་རང་ཉིད་སྡོད་གནས་ཀྱི་ཁང་པ་གསར་པར་ལུང་རྟོགས་སྤྲུལ་པའི་སྐུས་མཐུན་རྐྱེན་མཛད་
ཅིང་བྲི་གཞིའི་ཤོག་བུ་ཡང་གནང་བ་ལ་བརྟེན་ནས་ཅི་རིགས་བྲིས་ཚེ་བར་སྐབས་སུ་ཉེར་འཚེའི་ཚ་
གདུང་ཅུང་ཟད་བྱུང་བ་ན། སྐྱབས་མཆོག་གྲུབ་དབང་འགྲོ་འདུལ་དཔའ་བོ་རྡོ་རྗེའི་གདན་ས་ཨ་འཛོམ་
ཆོས་སྒར་ཆེན་པོའི་གྲུབ་རི་དུང་དཀར་གཡས་འཁྱིལ་གྱི་དབེན་རྩེར་མིག་སྨན་ཐིག་ལེའི་ལྡིང་ཁང་ལ་
གནས་ཏེ་རིགས་བདག་མཆོག་སྤྲུལ་རིན་པོ་ཆེས་ཤོག་བུ་མང་པོ་དང་མཐུན་རྐྱེན་ལེགས་པར་གནང་
བའི་ཐུགས་རྗེའི་གྲིབ་བསིལ་ལ་བརྟེན་ནས་ཟླ་བ་བཞིའི་བར་དུ་བྲིས་ཤིང་། སླར་ཡང་ཀུན་
གཟིགས་ཡང་སྤྲུལ་རིན་པོ་ཆེའི་བཀའ་དོན་ལྟར་དཔལ་ཀཿཐོག་གི་གསེར་ཁང་ཡང་དབེན་བདུད་འདུལ་